[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.9.2007

COM(2007) 506 τελικό

ΓΝΩΜΗ ΤΗΣ ΕπιτροπήΣ

Σχετικά με την αίτηση της Ιρλανδίας να συμμετέχει στον κανονισμό (ΕΚ) αριθ. 1030/2002 του Συμβουλίου, της 13ης Ιουνίου 2002, για την καθιέρωση αδειών διαμονής ενιαίου τύπου για τους υπηκόους τρίτων χωρών

I. Εισαγωγη

1. Ο κανονισμός (ΕΚ) αριθ. 1030/2002 του Συμβουλίου, της 13ης Ιουνίου 2002, καθιέρωσε άδειες διαμονής ενιαίου τύπου για τους υπηκόους τρίτων χωρών [1]. Ο κανονισμός αυτός βασίζεται στο άρθρο 63(3)α της ΣΕΚ, το οποίο περιλαμβάνεται στον Τίτλο IV όσον αφορά τις θεωρήσεις, το άσυλο, τη μετανάστευση και άλλες πολιτικές σχετικές με την ελεύθερη κυκλοφορία των προσώπων. Κατά συνέπεια,η θέση της Ιρλανδίας και του Ηνωμένου Βασιλείου ως προς αυτόν τον κανονισμό υπόκειται στο "πρωτόκολλο για τη θέση του Ηνωμένου Βασιλείου και της Ιρλανδίας". Το πρωτόκολλο αυτό ορίζει ότι, κατ' αρχήν, τα δύο αυτά κράτη μέλη δεν συμμετέχουν στη θέσπιση μέτρων που βασίζονται στον Τίτλο IV της ΣΕΚ, ούτε δεσμεύονται από αυτά. Εντούτοις, έκαστο από αυτά τα κράτη μέλη δύναται να αποφασίσει ότι θα συμμετέχει σε ένα τέτοιο μέτρο, είτε πριν από τη θέσπισή του (αρκεί γι' αυτό μια απλή κοινοποίηση), είτε εκ των υστέρων (με κοινοποίηση προς το Συμβούλιο και την Επιτροπή· έκδοση γνώμης της Επιτροπής εντός τριών μηνών και απόφασης της Επιτροπής εντός τεσάρων μηνών μετά από την ημερομηνία της κοινοποίησης), με την επιφύλαξη του πρωτοκόλλου για την ενσωμάτωση του κεκτημένου του Σένγκεν στο πλαίσιο της ΕΕ.

2. Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, το Ηνωμένο Βασίλειο κοινοποίησε, με επιστολή της 3ης Ιουλίου 2001, την επιθυμία του να συμμετάσχει στη θέσπιση και στην εφαρμογή του κανονισμού αριθ.1030/2002, και όντως συμμετείσχε στη θέσπιση και στην εφαρμογή αυτού του κανονισμού.

Σύμφωνα με το άρθρο 4 αυτού του πρωτοκόλλου, η Ιρλανδία κοινοποίησε στο Συμβούλιο και την Επιτροπή, με επιστολή της 19ης Δεκεμβρίου 2003, την επιθυμία της να συμμετέχει στον κανονισμό αριθ.1030/2002. Εντούτοις, δεν ακολουθήθηκε η διαδικασία που προβλέπεται στα άρθρα 11(3) και 11α της ΣΕΚ, η οποία θα έπρεπε να ακολουθηθεί στην παρούσα υπόθεση σύμφωνα με το άρθρο 4 του ως άνω πρωτοκόλλου. Παρά το διαδικαστικό αυτό σφάλμα, όλα τα θεσμικά όργανα και τα κράτη μέλη συμπεριφέρθηκαν έκτοτε ως εάν η Ιρλανδία συμμετέχει πλήρως στην εφαρμογή του κανονισμού αριθ.1030/2002.

3. Η Επιτροπή υπέβαλε, στις 24 Σεπτεμβρίου 2003, πρόταση τροποποίησης του κανονισμού αριθ.1030/2002[2] και, στις 10 Μαρτίου 2006, τροποποιημένη πρόταση.[3].

Κατά τη διάρκεια των συζητήσεων σχετικά με αυτή την τροποποιημένη πρόταση, εντοπίστηκε το ως άνω διαδικαστικό σφάλμα.

Προς επανόρθωση αυτού του σφάλματος, και σύμφωνα με τα συμπεράσματα της συνεδρίασης της Επιτροπής των Μονίμων Αντιπροσώπων (COREPER) της 6ης Ιουνίου 2007, η Ιρλανδία κοινοποίησε, με επιστολή της 7ης Ιουνίου 2007 (η οποία ελήφθη την ίδια μέρα), την επιβεβαίωση της αρχικής της κοινοποίησης και της επιθυμίας της να συμμετέχει στον κανονισμό αριθ.1030/2002.

4. Το παρόν έγγραφο αποτελεί τη γνώμη την οποία η Επιτροπή οφείλει να απευθύνει στο Συμβούλιο, σύμφωνα με το άρθρο 11α της ΣΕΚ, όσον αφορά την κοινοποίηση της Ιρλανδίας, της 7ης Ιουνίου 2007, σχετικά με την πρόθεσή της να συμμετέχει στον κανονισμό αριθ. 1030/2002, εντός τριών μηνών μετά από την ημερομηνία παραλαβής αυτής της κοινοποίησης.

II. Αξιολογηση τησ Επιτροπήσ σχετικά με την πρόθεση της Ιρλανδίας να συμμετέχει στον κανονισμό αριθ. 1030/2002:

1. Η Επιτροπή διατυπώνει ευνοϊκή γνώμη σχετικά με την πρόθεση της Ιρλανδίας να συμμετέχει στον κανονισμό αριθ. 1030/2002:

- Ο κανονισμός αριθ.1030/2002 αποσκοπεί στην εναρμόνιση της έκδοσης αδειών διαμονής ενιαίου τύπου για τους υπηκόους τρίτων χωρών, ως μέτρο εναρμονισμένης μεταναστευτικής πολιτικής όσον αφορά την είσοδο και την έξοδο των υπηκόων τρίτων χωρών. H θέσπιση ενιαίου τύπου και κοινών προτύπων ασφαλείας για τις άδειες διαμονής σε όλη την Ευρωπαϊκή Ένωση διευκολύνει τη διέλευση των συνόρων και συμβάλλει επμένως στην καλή λειτουργία ενός χώρου ελευθερίας, ασφάλειας και δικαιοσύνης. Η Ιρλανδία συμμετείσχε επίσης στην Κοινή δράση 97/11/ ΔΕΥ του Συμβουλίου[4] η οποία έχει αντικατασταθεί από τον κανονισμό αριθ. 1030/2002 μετά από τη μεταβίβαση, από τη συνθήκη του Άμστερνταμ, αυτού του ζητήματος στην αρμοδιότητα της ΕΚ.

- Η Ιρλανδία συμμετέχει επίσης στον κανονισμό (EΚ) αριθ.1683/95 για την καθιέρωση θεώρησης ενιαίου τύπου. Η συμμετοχή της Ιρλανδίας στον κανονισμό (EΚ) αριθ. 1030/2002 αναμένεται ότι θα συμβάλλει στην επίτευξη του στόχου συνεκτικής προσέγγισης και εναρμονισμένων λύσεων όσον αφορά τα έγγραφα των υπηκόων τρίτων χωρών, όπως ζητήθηκε από το Ευρωπαϊκό Συμβούλιο της Θεσσαλονίκης τον Ιούνιο 2003.

- Μέχρι σήμερα, η Ιρλανδία έχει συμμετάσχει de facto στον κανονισμό αριθ. 1030/2002 και το γεγονός αυτό ουδέποτε προξένησε το παραμικρό πρόβλημα.

2. Για τους λόγους αυτούς, η Επιτροπή προτίθεται να λάβει θετική απόφαση, σύμφωνα με το άρθρο 11α της ΣΕΚ, όσον αφορά την κοινοποίηση της Ιρλανδίας σχετικά με την πρόθεσή της να συμμετέχει στον κανονισμό αριθ. 1030/2002.

Το άρθρο 11α της ΣΕΚ ορίζει ότι, εντός προθεσμίας τεσσάρων μηνών από την ημερομηνία παραλαβής της κοινοποίησης, η Επιτροπή αποφασίζει για το θέμα αυτό, καθώς και για ενδεχόμενες ειδικές διατάξεις που τυχόν κρίνει αναγκαίες. Δεδομένης της παρούσας κατάστασης, δεν χρειάζεται να προβλεφθούν ειδικές διατάξεις.

3. Η παρούσα γνώμη απευθύνεται στο Συμβούλιο σύμφωνα με το άρθρο 4 του πρωτοκόλλου για τη θέση του Ηνωμένου Βασιλείου και της Ιρλανδίας, σε συνδυασμό με το άρθρο 11(3) της ΣΕΚ και διαβιβάζεται στο Ευρωπαϊκό Κοινοβούλιο για ενημέρωση.

[1] ΕΕ αριθ. L l57, της 15.6.2002. σ. 1.

[2] COM(2003) 558 τελικό.

[3] COM(2006) 110 τελικό.

[4] ΕΕ αριθ. L7, της 10.1.1997, σ.1.